
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāve, izskatīja rakstveida procesā strīdu starp patērētāju un SIA “GLOBAL BALT” (turpmāk – sabiedrība) par zelta ķēdes atbilstību līguma noteikumiem.

No lietā esošajiem materiāliem izriet, ka patērētājs 2026. gada 3. janvārī sabiedrības veikalā iegādājās zelta ķēdi par 733,92 EUR. Pēc preces iegādes patērētājs konstatēja, ka ķēde ir saskrāpēta, tās virsma ir nevienmērīga un tai ir asa vieta, kas ķeras pie ādas un rauj matus. 2026. gada 9. februārī patērētājs vērsās pie sabiedrības saistībā ar preces neatbilstību, pieprasot apmainīt preci vai atmaksāt par to samaksāto naudas summu.
Sabiedrība patērētāja prasījumu neapmierināja, norādot, ka precei nav konstatēts rūpniecisks defekts un tā ir labas kvalitātes. Sabiedrība skaidroja, ka iegādes brīdī precei defektu nebija, savukārt patērētāja atdotajai ķēdei bija nogriezta cenu zīme un tā bija lietota. Sabiedrība uzskatīja, ka nav pamata preci apmainīt vai atmaksāt par to samaksāto naudas summu.
Patērētājs Komisijai lūdz atcelt pirkuma līgumu un atmaksāt par zelta ķēdi samaksāto naudas summu 733,92 EUR.
Komisija secina, ka strīds ir par to, vai zelta ķēdei konstatētie bojājumi ir preces neatbilstība līguma noteikumiem, par kuru ir atbildīga sabiedrība, un vai patērētājam ir tiesības prasīt pirkuma līguma atcelšanu un samaksātās naudas summas atmaksu.
Saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Atbilstoši PTAL 13. panta trešajai daļai, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī, izņemot gadījumu, kad šāds pieņēmums ir pretrunā ar preces raksturu vai neatbilstības veidu.
Komisija konstatē, ka patērētājs par preces neatbilstību vērsās pie sabiedrības nedaudz vairāk nekā mēnesi pēc preces iegādes. Patērētāja iesniegtajās fotogrāfijās ir redzami ķēdes virsmas nelīdzenumi un bojājumi vairākos ķēdes posmos. Sabiedrība patērētāja noādītos trūkumus ir noraidījusi, norādot, ka prece ir kvalitatīva un lietota, tomēr nav iesniegusi objektīvus un pārbaudāmus pierādījumus par konstatēto bojājumu rašanās cēloni. Sabiedrība nav iesniegusi speciālista atzinumu vai citus pierādījumus, kas ļautu secināt, ka preces neatbilstība radusies patērētāja rīcības, nepareizas lietošanas vai citas pēc preces nodošanas notikušas ārējas iedarbības rezultātā.
Atbilstoši PTAL 28. panta otrajai daļai patērētājs vispirms ir tiesīgs izvēlēties, lai pārdevējs bez atlīdzības novērš preces neatbilstību līguma noteikumiem vai apmaina preci pret līguma noteikumiem atbilstošu preci, izņemot gadījumu, kad tas nav iespējams vai ir nesamērīgi. Savukārt atbilstoši PTAL 28. panta piektajai daļai patērētājam ir tiesības prasīt līguma atcelšanu un par preci samaksātās naudas summas atmaksu arī tad, ja pārdevējs ir atteicies novērst preces neatbilstību vai veikt preces apmaiņu. Komisija ņem vērā, ka patērētājs, vēršoties pie sabiedrības, pieprasīja preci apmainīt vai atmaksāt par to samaksāto naudas summu, savukārt sabiedrība patērētāja prasījumu noraidīja un nepiedāvāja ne novērst preces neatbilstību, ne apmainīt preci. Saskaņā ar PTAL 28. panta sesto daļu patērētājs nevar prasīt līguma atcelšanu, ja preces neatbilstība ir maznozīmīga, savukārt pienākums pierādīt neatbilstības maznozīmīgumu ir pārdevējam. Sabiedrība šādus pierādījumus nav iesniegusi.
Līdz ar to Komisija secina, ka patērētāja prasījums par pirkuma līguma atcelšanu un par zelta ķēdi samaksātās naudas summas 733,92 EUR atmaksu ir pamatots un apmierināms.
Ņemot vērā minēto, Komisija, pamatojoties uz Patērētāju tiesību aizsardzības likuma 13. panta pirmo, otro un trešo daļu, 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo daļu un 28. panta otro, piekto un sesto daļu,
nolemj:
apmierināt patērētāja prasību.
Uzlikt pienākumu SIA “GLOBAL BALT” atcelt ar patērētāju noslēgto pirkuma līgumu un atmaksāt patērētājam par zelta ķēdi samaksāto naudas summu 733,92 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

